**Poziv zainteresirani javnosti k sodelovanju pri oblikovanju osnutka OPPN za oskrbni center Marof Brežice**

**Občina Brežice pripravlja Občinski podrobni prostorski načrt za oskrbni center Marof v Brežicah (OPPN). V okviru priprave osnutka OPPN zainteresirano javnost ponovno vabimo, da se seznanite z vsebinami akta, do vključno 22.3.2023 pa nam lahko posredujete pisne predloge in pripombe za načrtovane prostorske ureditve.**

Seznanjamo vas, da občina na podlagi podane pobude lastnika zemljišč in investitorja pripravlja Občinski podrobni prostorski načrt za oskrbni center Marof (v nadaljevanju OPPN). Danes je na tem območju v veljavi Ureditveni načrt ob Cesti svobode – jug v Brežicah (uradni list RS, št. 70/96, 121/04 in 95/07), ki ima natančno določene ureditve in investitorjem ne dopušča fleksibilnih rešitev. Investitor z novim OPPN načrtuje širitev in modernizacijo obstoječega trgovskega objekta Lidl, drugačno umestitev novih trgovsko-poslovnih objektov v severnem delu območja ter prilagoditev prometnih ureditev.

V začetni fazi postopka je občina pri oblikovanju izhodišč v mesecu aprilu 2022 zagotovila sodelovanje udeležencev urejanja prostora in zainteresirane javnosti. Njihove usmeritve so bile nato proučene ter smiselno vključene v nadaljevanju priprave prostorskega akta.

V fazi priprave osnutka vas ponovno vabimo, da se seznanite z načrtovanimi ureditvami ter nam podate vaše morebitne pripombe in predloge. Gradivo osnutka OPPN bo dosegljivo v času od **7.3.2022 do 22.3.2023** na spletni strani Občine Brežice na povezavi: [www.brezice.si/sl/prostor](https://www.brezice.si/sl/prostor), pod naslovom OPPN OSKRBNI CENTER MAROF BREŽICE - OSNUTEK.

**Kratek opis načrtovanih prostorskih ureditev**

Območje obravnave OPPN se nahaja v vzhodnem delu mesta Brežice ob Cesti svobode.

Na južnem delu območja OPPN se predvideva dozidava obstoječega trgovskega objekta Lidl in preureditev obstoječega parkirišča. V severnem delu območja OPPN je predvidena gradnja dveh novih objektov s trgovsko-poslovnim programom in novega parkirišča ter prilagoditev prometne ureditve. V jugovzhodnem delu območja OPPN je predvidena umestitev nadhoda nad Cesto svobode z navezavo na stanovanjsko območje Trnje.

Predvidene ureditve se prilagajajo obstoječim prostorskim značilnostim in zagotavljajo učinkovito rabo prostora.

Celotno vsebino osnutka si lahko ogledate v gradivu na predhodno navedeni spletni strani občine.

**Vaše morebitne pripombe in predloge nam posredujte do vključno 22.2.2023** na elektronski naslov: [obcina.brezice@brezice.si](mailto:obcina.brezice@brezice.si), pri čemer navedite: »Osnutek OPPN Marof«.

Občina bo vaše usmeritve proučila in jih smiselno vključila v nadaljnjo pripravo OPPN.